钦定古今图书集成/历象汇编/乾象典/第056卷 > 《新法表异》 > 《恒星东移》
## 钦定古今图书集成/历象汇编/乾象典/第056卷 > 《新法表异》 > 《恒星东移》

“恒星以黄极为极，故各宿距星行度时近赤极，亦或
时远赤极。”盖行渐近极，即赤极所出过距星线渐密，
而其本宿赤道弧较小；行渐远极即过距星线渐疏，
其本宿赤道弧则渐大。此由二道各极不同，非距星
有异，行或易位也。即如觜宿距星，汉测距参二度，唐
测一度，宋测一度，迄半度，元测五分。今测之不啻无
分，且侵入参宿二十四分，此其明验也。然其故至今
日始明，又未时所定十二宫次，各在某宿度，今皆不
然，正因恒星有本行宿度，已东移十馀度矣。旧法未
谙，故所算日月五星过宫，俱多舛错。《新法》改正。